༄༅། ། ཁམས་གསུམ་ཆོས་ཀྱི་རྒྱལ་པོ་ཐུབ་དབང་རཏྣ་ཤྲཱིའི་ཕྱི་ཡི་བཀའ་འབུམ་ནོར་བུའི་བང་མཛོད་བཞུགས་སོ། །
༄༅། ། བླ་མ་རིན་པོ་ཆེས་མཛད་པའི་ཕྱག་ཆེན་གཤིས་བབས་ངོ་སྤྲོད་པའི་གདམས་པ། ། ༤༦༥༽ བླ་མ་དང་ནི་རྣལ་འབྱོར་མ། ། མཁའ་འགྲོའི་ཚོགས་ལ་ཕྱག་འཚལ་ལོ། ། ལྷན་ཅིག་སྐྱེས་པ་ཞེས་བྱ་བ། ཆོས་ཀྱི་སྐུ་ལ་བྱ་སྟེ། སྣང་བ་ལྷན་ཅིག་སྐྱེས་པ་དང་། སེམས་ཉིད་ལྷན་ཅིག་སྐྱེས་པའོ། ། སེམས་ཉིད་གནས་པ་རྡོ་རྗེ་ཡེ་ཤེས་ཡིན། སྣ་ཚོགས་སྣང་ཡང་གཉུག་མའི་ངོ་བོ་ཉིད། བྱེད་སྒོ་ཐ་དད་པ་ཡི་ཚུལ་སྣང་ཡང་། དེ་ཉིད་དོན་ལས་གཞན་པ་ཡོད་མ་ཡིན། སྣང་གྲགས་ཀྱི་ཆོས་དང་སེམས་ཉིད་ཀྱི་སྐུ་གཉིས་ཐ་དད་མེད་དེ་ཉི་མ་དང་འོད་ཟེར་བཞིན་ནོ། ། རྣལ་འབྱོར་པས་དོན་གང་ལ་གནས་པར་བྱ་ཞེ་ན། ཐ་དད་དུ་ཞེན་པའི་རྟོག་པ་མེད་པར་གཉུག་མའི་དེ་ཁོ་ན་ཉིད་ལ་གནས་པར་བྱའོ། ། ཇི་ལྟར་གནས་པར་བྱ་ཞེ་ན། འབྲས་བུ་ལ་རེ་བ་དང་། འཁོར་བ་ལ་དོགས་པ་དང་། མཉམ་པ་ཉིད་ལ་རྩོལ་བའི་སེམས་དེ་དག་ཐོངས་ལ་ཅི་ཡང་མ་ཡིན་པའི་སེམས་རང་དགའ་རྣལ་མ་འདི་ཉིད་རྣལ་འབྱོར་དམ་པའོ། ། དེ་ནས་སེམས་ཉིད་ཅི་ཡང་མ་ཡིན་པ་ལ་ཅི་ཡང་མ་ཡིན་པའི་ཚུལ་དུ་སྤྱད་ཅིང་གོམས་པར་བྱས་ནས། བླ་མ་དག་གིས་སྨྲས་པའི་རྣལ་མའི་ཤེས་པ་དེ་ཐུགས་ཀྱིས་གོ་སྟེ། སྙིང་པོ་གཉུག་མའི་ངོ་བོ་ལ་བསྒོམས་པས་མཉམ་པ་ཉིད་ཀྱི་དོན་སྙིང་ལ་ཞུགས་པར་འགྱུར་ཏེ། ཇི་བཞིན་པའི་ངོ་བོ་དེ། དེ་བཞིན་པར་རྟོགས་སོ། ། དཔེར་ན་སྐྱུ་རུ་ར་ལག་མཐིལ་དུ་བཞག་པའམ། ནོར་བུ་རིན་པོ་ཆེ་ཨ་སྨྲི་ས་ར་མེ་ལོང་གཡའ་དག་པའི་སྟེང་དུ་བཞག་ན་ཕྱི་ནང་མེད་པར་གསལ་བ་བཞིན་དུ། གཉུག་མའི་དོན་རྟོགས་ན་ཆོས་ཐམས་ཅད་སེམས་ཉིད་དུ་རྟོགས་ཤིང་བདེ་བ་ཆེན་པོ་རོ་གཅིག་པ། བདག་མེད་པ་མཉམ་པའི་དོན་ཤུགས་ཀྱིས་འཇོག་སྟེ། སྣང་ཞིང་གྲགས་པ་ཐམས་ཅད་དེའི་ངོ་བོ་ཡིན་པའི་ཕྱིར་རོ། ། དེ་ལས་གཞན་པའི་མཐའ་ཞིག་ནི་སངས་རྒྱས་དང་རྗེ་བཙུན་ལ་སོགས་པ་སུས་ཀྱང་ཤེས་པར་མི་འགྱུར་རོ། ། སེམས་ཉིད་གཅིག་པུ་ལ་འཁོར་བ་དང་མྱ་ངན་ལས་འདས་པར་སྣང་སྟེ། རང་ལ་འཁྲུལ་པས་གཉིས་སུ་བརྟགས་ཤིང་སྣང་བ་དེ་སྲིད་དུ་འཁོར་བ་ཡིན་ལ། དེ་ཉིད་གཉིས་མེད་ཀྱི་ངོ་བོ་རྟོགས་ཤིང་རང་ཉིད་སངས་རྒྱས་སུ་མཐོང་བ་གོམས་པ་རབ་ཀྱིས་མཐར་ཕྱིན་པ་ནི་མྱ་ངན་ལས་འདས་པའོ། ། དེ་བས་གྲུབ་ཐོབ་ཀྱི་བླ་མ་རྣམས་སྐལ་ལྡན་གྱི་སློབ་མ་ལ་འོ་དོད་རྟག་ཏུ་འབོད་དེ། ལྷན་ཅིག་སྐྱེས་པའི་ཡེ་ཤེས་འོད་གསལ་བ། སངས་རྒྱས་རང་ལས་གཞན་ནས་བཙལ་མི་དགོས། ཞེས་སྙན་པའི་འོ་དོད་འབོད་དོ། ། སྡུག་བསྔལ་ཐམས་ཅད་དང་བྲལ་བའི་བདེ་བ་ཆེན་པོ་དེ་རང་གི་སེམས་ཉིད་ཡིན་ཞེས་པའི་འོ་དོད་དང་། སྣང་གྲགས་ཀྱི་ཆོས་འཇིག་མི་དགོས། སེམས་ལས་ཐ་དད་ན་སྣང་བཞིན་དུ་སྣང་ཡང་ལོགས་ན་མེད། སེམས་ཀྱི་ངོ་བོ་ཆོས་སྐུ་ཡིན་ཞེས་གྲགས་པའི་འོ་དོད་དོ། ། དེས་ན་སྣང་བ་ལོགས་སུ་དོར་ནས་ཡེ་ཤེས་གཞན་ནས་འདོད་པ་མ་ཡིན་ཏེ། དུག་ལ་སྔགས་ཀྱིས་བཏབ་པ་བཞིན་ཐ་མལ་གྱི་ཤེས་པ་ཉམས་སུ་མྱོང་བ་ནི་འཁྲུལ་རྟོག་ཉིད་ལམ་དུ་གྱུར་པའི་ཕྱིར་རོ། ། སྲོག་ཆགས་ཐམས་ཅད་ཀུན་ལ་ཡང་། ། དེ་ཉིད་ཡོད་དེ་རྟོགས་པ་མེད། ། ཐམས་ཅད་རོ་མཉམ་རང་བཞིན་པས། ། ཏིལ་དང་ཏིལ་མར་ཇི་བཞིན་ནོ། ། བྱ་བྱེད་རྟོག་པའི་རྣམ་པར་སྣང་བ་ཐམས་ཅད་བྱ་བ་མི་བྱེད་པ་སེམས་ཉིད་གཉུག་མའི་ངོ་བོ་སྟེ། སྣང་གྲགས་ཐམས་ཅད་ཆོས་ཀྱི་སྐུ་ཕྱག་རྒྱ་ཆེན་པོའི་ངོ་བོ་ཡིན་ལ། དེ་དུས་གསུམ་གྱི་སངས་རྒྱས་ཀྱི་དགོངས་པ་ཡིན་ཏེ། རྟོགས་ལྡན་སྤྲུལ་པའི་བླ་མས་བསྟན་པའོ། ། ལྷན་ཅིག་སྐྱེས་པ་བདུད་རྩིའི་རོ། ། གཞན་ནས་རྙེད་པ་མ་ཡིན་ཏེ། ། རྟོགས་དང་ལྡན་པའི་བླ་མ་ཡི། ། ཞལ་གྱི་བདུད་རྩི་དག་ལས་དྲིས། ། ཞེས་སོ། ། སེམས་དངོས་པོ་མེད་པར་རྟོགས་པ་དང་མེད་པར་རྟོགས་པ་གཉིས་ཀ་ཡང་ཆོས་ཀྱི་སྐུའི་འཆིང་བ་སྟེ་དོན་རྟོགས་པར་མི་འགྱུར་རོ། ། རྨོངས་པའི་བསམ་གཏན་ནི་སྟེང་འོག་གི་རྩ་དང་རླུང་དང་། ཐིག་ལེ་དང་སྐུ་དང་ཕྱག་རྒྱ་ལ་སོགས་ཀྱིས་དམིགས་པ་ཉེ་བར་བཟུང་བའི་ཞི་གནས་བསྒོམས་ཏེ། ཤེས་པ་ནན་གྱིས་ཁུགས་སུ་བཅུག་ཀྱང་ལམ་དུ་མི་འགྱུར། སེམས་ཀྱི་ཟུག་རྔུ་སྡུག་བསྔལ་འབའ་ཞིག་བསྐྱེད་པར་ཟད་དོ། ། དེ་ཅིའི་ཕྱིར་ཞེ་ན། ཐབས་ཐ་མལ་གྱི་ཤེས་པ་དང་། ཤེས་རབ་གསལ་བ་དང་། མི་རྟོག་པ་དང་། བདེ་བའི་རང་བཞིན་དང་བྲལ་ཞིང་མེད་པར་གྱུར་པས། གཉིས་འཛིན་གྱི་མཉམ་པར་བཞག་པས་བྱེ་མ་བཙིར་བའི་མར་བཞིན་ནོ། གཉུག་མའི་དོན་ལ་བསྒོམ་དུ་མེད་དེ། གཉིས་འཛིན་གྱི་བསམ་གཏན་དང་བྲལ་བའོ། ། རང་བཞིན་གྱིས་དག་པའི་སེམས་ཀྱི་ངང་རྟོག་པའི་དྲི་མས་མ་གོས་པ་ལ་རྟོག་གེའི་བསམ་གཏན་དག་གིས་བསླད་པར་མི་བྱ་སྟེ། རང་བཞིན་རང་དགའི་ཚུལ་དུ་བཞག་པར་བྱས་ནས། དེ་ཉིད་ཉམས་སུ་མྱོང་བར་འགྱུར་ཏེ། ཉམས་སུ་མྱོང་བའི་བདེ་བ་ལུས་དང་སེམས་ལ་གནས་ཀྱང་དེ་ལ་མ་ཞེན་ཅིགདམ་པ་རྣམས་ཀྱི་གདམས་པའོ། ། འོ་ན་བསྒོམ་པར་བྱ་བ་མ་ཡིན་ནམ་ཞེ་ན། གཉུག་མའི་ཏིང་ངེ་འཛིན་གྱི་ཟས་ཟ་ཞིང་བླ་མ་དམ་པའི་གདམས་ངག་སྐོམ་དུ་འཐུང་པ་བདེ་སྟོང་གཉིས་མེད་དུ་སྦྱོར་བ་ནི་རང་དགའི་ཚུལ་ཏེ། སྣང་བ་སེམས་སུ་མ་ཐིམ་གྱི་བར་དུ་དྲན་པ་རྒྱུན་ཆགས་ཀྱིས་སེམས་དང་སེམས་སུ་སྤྲོད་པར་བྱེད་ཅིང་རྟག་ཏུ་ལན་མང་དུ་བསྒོམ་པར་བྱ་སྟེ། བླ་མ་དམ་པའི་གདམས་ངག་ཁྱིམ་མཆོག་དམ་པ་ནས། ཉམས་མྱོང་ཁྱིམ་ནས་དགག་སྒྲུབ་མེད་པར་རྟོགས། ། མ་བཅོས་རྣལ་མའི་ཟས་ཤིག་ཟོས་གྱུར་ན། ། གྲུབ་མཐའ་མ་ལུས་ཀུན་ཀྱང་ཚིམ་པར་འགྱུར། ། རྨོངས་པས་མ་རྟོགས་ཐ་སྙད་ཚིག་ལ་བརྟེན། ། བཙལ་ཀྱང་མ་རྙེད་འདུག་ཀྱང་དེ་མ་ཤེས། ། ཆུ་མ་རྙོག་ན་དྭངས་བའི་རྣམ་པ་དང་། ། མར་མེ་མ་བཅོས་གསལ་བཞིན་དུ། ། སེམས་ནི་མ་བཅོས་དེ་བཞིན་ཞོགས། ། ཉམས་མྱོང་བདེ་བ་ཆེན་པོའི་རོ། ། ཉམས་སུ་མྱོང་བས་ཤིན་ཏུ་བདེ། ། བདག་གིས་སྨྲ་བར་མི་ནུས་ཀྱི། ། སྨྲ་ཕྱིར་ཚད་དང་རྒྱ་ཚད་མེད། ། དེ་ཉིད་ངོ་བོ་ཤེས་མི་ནུས། ། རྟོགས་པར་འགྱུར་བ་མ་ཡིན་ནོ། ། བླ་མས་བསྟན་པར་མི་ཤེས་ན། ། སློབ་མས་གོ་བ་ཡོད་མིན་ཏེ། ། ལྷན་ཅིག་སྐྱེས་པ་བདུད་རྩིའི་རོ། ། གང་ཞིག་ཇི་ལྟར་བསྟན་པར་བྱ། ། རྗེ་བཙུན་རྣམས་ཀྱིས་བུ་ཞེས་བོས་ཏེ། ། ཁྱེད་ཆོས་ཀྱི་སྐུ་བླང་བར་འདོད་པ་རྣམས་རང་ལས་བླང་བར་གྱིས་ཤིག་ཅེའོ། ། ཇི་ལྟར་ཞེ་ན། སྐྱེས་པ་ཐ་མལ་གྱི་ཤེས་པ་གཉུག་མའི་ངོ་བོ་དེ། ནམ་མཁའ་བཞིན་དུ་སྐྱེ་བ་དང་འགག་པ་དང་གནས་པ་དང་བྲལ་བའི་སྐུ་གསུམ་ཡེ་ཤེས་ལྔའི་བདག་ཉིད་དེ་དབུ་མ་ལ་སོགས་པ་གཞན་གྱིས་རྟོགས་པ་མ་ཡིན་ཏེ། ཤེས་པ་བློ་དང་བརྗོད་པ་སྒྲའི་ཡུལ་ལས་འདས་པ་མངོན་སུམ་དང་རྗེས་དཔག་གི་རིག་པའི་ཚིག་གི་མཚོན་ཆས་གཞན་སུན་འབྱིན་པར་བྱེད་ཀྱང་། དེ་ཁོ་ན་ཉིད་སུས་ཀྱང་མཚོན་པར་མི་ནུས་ལ། བདག་ཉིད་ཀྱིས་བརྟགས་དཔྱད་ཀྱང་ངོ་བོ་རྙེད་པ་མ་ཡིན་ནོ། ། གཉུག་མའི་ངོ་བོ་དེ་མིང་དུ་ཡོད་ཀྱང་ངོས་བཟུང་མེད་དོ། ། ནམ་མཁའ་དང་འདྲ་བའི་ཕྱིར་ཐོག་མ་དང་མཐའ་མ་མེད་ལ་དབུས་ཀྱང་ཡོད་པ་མ་ཡིན་ཏེ། ཅི་ཡང་མ་ཡིན་པའི་ཕྱིར་རོ། ། དེ་ལ་བསྒོམ་བྱ་སྒོམ་བྱེད་གཉིས་སུ་མི་བྱ་སྟེ། དངོས་གཞི་འཁྲུལ་བས་ཐར་པ་མི་རྙེད་དོ། ། དེས་ན་ཆུ་ལ་ཆུ་བཞག་པ་བཞིན། སེམས་ལ་སེམས་སུ་བཞག་སྟེ་བསྒོམ་པར་བྱའོ། ། དེས་ཉམས་སུ་མྱོང་བའི་དོན་ལ་མཐའ་གཉིས་ཀྱིས་ཆོས་མེད་ཅིང་། མཚན་མ་བགྲོད་པར་བྱ་བའི་ལམ་ཡང་མེད་ལ། ཉོན་མོངས་པ་དང་གཉེན་པོའི་གོ་རིམ་གྱི་ཚུལ་དུ་བཅོས་པར་བྱ་བ་མ་ཡིན་ནོ། ། སྤང་བྱ་སྤོང་བྱེད་ཀྱི་ཚུལ་གྱིས་གྲོལ་བར་བྱེད་པ་རྣམས་ཀྱང་དེ་ཉིད་ཉམས་སུ་མྱོང་བའི་དུས་སུ་མཚན་མ་ལ་སེམས་མི་འཕྲོ་ལ། མི་གཡོ་སྟེ་ཐམས་ཅད་ངོ་བོ་གཅིག་པའི་ཕྱིར་རོ། ། རྟོགས་པ་བརྟན་པར་གནས་ཏེ་སྒོམ་དུ་མེད་པར་ཐ་མལ་གྱི་ཤེས་པ་རྣམ་པར་འཇོག་པ་ལ་ཕྱི་ནང་གི་གཡེང་བས་གནོད་པར་མི་འགྱུར་ཏེ། ཐམས་ཅད་རིག་པར་གོ་ཞིང་མཉམ་རྗེས་མེད་པའོ། ། བློ་རྣོ་སྟེ་དམིགས་པ་གང་གཏད་ཆོས་ཉིད་དུ་ཝལ་ཝལ་འཆར་བའོ། ། བློ་དག་སྟེ་རྟག་ཆད་གཟུང་འཛིན་གྲུབ་མཐའི་རྟོག་པ་དང་བྲལ་བའོ། ། བློ་མི་འཕྲོགས་ཏེ་ཐ་སྙད་སྒྲོ་བཏགས་ཡིན་པའི་ཕྱིར་རོ། ། གཉིས་འཛིན་མེད་དེ། སྣང་བ་དང་སེམས་རོ་མཉམ་གྱུར་པའི་ཕྱིར་རོ། ། རེ་དོགས་མེད་དེ་འཁོར་འདས་དབྱེར་མེད་པའི་ཕྱིར་རོ། ། བླང་དོར་སྤྱོད་པ་འབྱུང་བར་མི་འགྱུར་ཏེ། གཟའ་གཏད་བྲལ་བའི་དངོས་པོ་ཉམས་སུ་མྱོང་བའི་ཕྱིར་རོ། ། དམངས་རིགས་དང་བྲམ་ཟེ་མེད་དེ། ཐ་སྙད་ཀྱི་རྟོག་པ་དང་བྲལ་བའི་ཕྱིར་རོ། ། གཉིས་མེད་ནི་ཐ་མལ་གྱི་ཤེས་པ་ཉིད་དོ། ། མྱོང་བ་ནི་གསལ་བ་དང་མི་རྟོག་པ་དང་བདེ་དང་མྱོང་དུ་མེད་པའི་མྱོང་བ་སྟེ། བྲལ་ན་ཞེས་བྱ་བ་ནི་གཉིས་སུ་མེད་པའི་དོན་ལ་ལྡང་འཇུག་ཡོད་ཅིང་ཀློང་དུ་མ་གྱུར་གྱི་བར་དུ་དེ་བཞིན་ཉིད་མ་ཡིན་ནོ། ། དེ་མི་བཏང་བ་ནི་བླ་མ་ལ་བསྙེན་བཀུར་བ་དང་། བསོད་ནམས་ཀྱི་ཚོགས་དང་སྙིང་རྗེ་ལ་འབད་པར་བྱ་སྟེ། སྙིང་རྗེ་དང་བྲལ་བའི་སྟོང་པས་ཀྱང་ལམ་ཐག་ཆོད་པར་མི་འགྱུར་ཞིང་། སྟོང་པ་དང་བྲལ་བའི་སྙིང་རྗེས་ཀྱང་འཁོར་བ་འབའ་ཞིག་སྐྱེད་པར་བྱེད་པའི་རྒྱུ་ཞེས་བྱའོ། ། ཀློང་དུ་གྱུར་པ་ན་ཐེག་པ་དམན་པའི་སྤྱོད་པ་དང་ལྟ་བ་དང་སྒོམ་པ་དང་རྣམ་རིག་ལྟ་བ་དང་། དབུ་མ་པའི་དགག་སྒྲུབ་དང་བཅས་པའི་བསམ་གཏན་དང་། མཆོད་པ་དང་སྔགས་ཀྱི་བྱེ་བྲག་ཀྱང་མི་སྨྲ་སྟེ། སྙིང་པོའི་དོན་འདི་རྟོགས་པ་ན་ལོགས་ནས་སངས་རྒྱས་སྒྲུབ་རྒྱུ་མེད་པས། དགོས་པ་མེད་པའི་ཕྱིར་རོ། ། ཆེད་དུ་རྣམ་པར་ཆད་པ་མ་ཡིན་ཏེ། དེ་གཉིས་སྙན་དང་རྟོག་པ་ཤུགས་ཀྱིས་འགག་པའི་ཕྱིར་རོ། ། སྙིང་རྗེས་གཞན་དོན་དུ་འབད་པ་ཡང་ཆེད་དུ་བསྒྲུབས་པ་མ་ཡིན་ཏེ་ཤུགས་ཀྱིས་འབྱུང་བའི་ཕྱིར་རོ། ། འཁོར་བའི་རྒྱུ་ནི་མ་རིག་པ་སྟེ། དེ་ཡང་ལྷན་ཅིག་སྐྱེས་པའི་ཡེ་ཤེས་རྒྱུན་ཆད་མེད་པར་བསྒོམ་པར་བྱ་སྟེ། དེ་ཡང་བསྒོམ་བྱ་སྒོམ་བྱེད་དུ་བྱས་ན་བློས་བྱས་བཅོས་མའོ། ། འོ་ན་ཇི་ལྟར་ཞེ་ན། རང་གསལ་ལ་རྣམ་རྟོག་བག་ཆགས་མ་བྱུང་། མ་བཅོས་པར་བཞག་ན་རང་མཐོང་བར་འགྱུར་རོ། ། དེའི་ཚེ་མ་རིག་པ་ཡང་རང་གི་ངོ་བོར་གྲུབ་ཅིང་རྟོགས་པ་དང་མཐོང་བས་འདུ་བྱེད་ལས་མི་གསོག་སྟེ་རྣམ་པར་རྟོག་པ་ལ་སོགས་པ་ངང་གིས་གཅད་པར་འགྱུར་རོ། ། རྣམ་རྟོག་བྱུང་ཡང་འཇིགས་པར་མི་བྱ་སྟེ། དྲན་པའི་དུས་ཉིད་ན་གཉུག་མའི་ངོ་བོར་གྲུབ་པའི་ཕྱིར་རོ། ། དེས་ན་བདེ་གསལ་མི་རྟོག་ཅིང་ཇི་ལྟར་ཉམས་སུ་མྱོང་བས་ན་ནམ་མཁའི་ངང་ལས་འདས་པ་མེད་དོ། ། དོན་དང་ཉམས་དང་ལྡན་པ་སྟེ། བདེ་བ་ཆེན་པོ་རྒྱུན་ཆད་མེད་པའི་ཕྱིར་རོ། ། མྱོང་བ་ནི་བཟང་ངན་དུ་སྣང་བ་བསྒོམ་པའི་ཉམས་ཏེ་དོན་ལ་མེད་དོ། ། གཉུག་མའི་ངོ་བོ་ལ་རྣམ་རྟོག་བྱུང་ཡང་ནམ་ལངས་པའི་མུན་པ་བཞིན་རང་བཞིན་གྱིས་དྭངས་པར་འགྱུར་རོ། ། གཞན་དུ་སོང་བ་ནི་མེད་དེ་མ་སྐྱེས་མ་འཇིག་སེམས་ཀྱི་ངོ་བོར་གྲུབ་པའོ། ། སེམས་ཉིད་འོད་གསལ་བ་ལས་བག་ཆགས་ཀྱི་སྣང་བ་ལོགས་ན་མེད་པའོ། ། འོད་གསལ་དང་དབྱེར་མེད་དུ་རྟོགས་ཤིང་། ནང་ནས་ངེས་པ་ཡེངས་པ་མེད་པ་ཆུ་བོའི་རྒྱུན་བཞིན་གནས་པར་ལྟ་བ་ཡེ་ཤེས་བསྒོམ། སྤྱོད་པ་ཟུང་འཇུག་ཡིན་ནོ། ། སྣང་བ་སེམས་ཀྱི་ངོ་བོར་བཞག་སྟེ། དེ་རང་བཞིན་གྱིས་འོད་གསལ་བ་དེ་རང་དགར་བཏང་། གློད་ལ་བཞགའདོད་པའི་ཡོན་ཏན་མི་དགགཡུལ་ལ་འཕྲོས་པའི་སེམས་མི་དགུགགང་སྣང་སྐྱེ་མེད་ཐུག་ཕྲད་དུ་བྱའོ། ། འདི་དག་གིས་ཅི་ཙམ་ནས་སངས་རྒྱས་པར་ནུས་ཞེ་ན། རྟོགས་པའི་སྐད་ཅིག་དེ་ཉིད་ལས་སངས་རྒྱས་པར་འགྱུར་རོ། ། རྒྱུ་འབྲས་ཚུལ་དུ་ཡོད་དམ་ཞེ་ན། དེ་རྨི་ལམ་དུ་ཡང་མི་སྲིད་ན་དངོས་སུ་ལྟ་ཅི་སྨོས་ཀྱང་ཅི་དགོས། དེ་ནས་སངས་རྒྱས་ཐོབ་པར་ངེས་ཞེས་སློབ་མའི་བློ་ལ་མཚོན་ཀྱང་། རྟོགས་པའི་ངོ་བོ་ངོས་བཟུང་བའོ། ། དེས་ན་སྤྱོད་ལམ་ཐམས་ཅད་དུ་ཡང་སྣང་སྲིད་གཉུག་མའི་ངོ་བོར་རྟོགས་པར་བྱ་བ་དེ་ཁོ་ན་ཉིད་ལ་མ་ཡེངས་པར་མཆོད་པར་གྱིས་ཤིག་ཅེའོ། ། བླ་མ་རིན་པོ་ཆེས་མཛད་པའི་ཕྱག་རྒྱ་ཆེན་པོ་རྫོགས་སོ། ། ། །